ODLUKA

O IZRADI STRATEŠKE PROCENE UTICAJA AKCIONOG PLANA ZA REALIZACIJU STRATEGIJE UPRAVLJANJA VODAMA NA TERITORIJI REPUBLIKE SRBIJE DO 2034. GODINE NA ŽIVOTNU SREDINU

("Sl. glasnik RS", br. 56/2018)

Pristupa se izradi Strateške procene uticaja Akcionog plana za realizaciju Strategije upravljanja vodama na teritoriji Republike Srbije do 2034. godine na životnu sredinu (u daljem tekstu: Strateška procena).

1. Strateška procena se radi za teritoriju Republike Srbije.

Razlozi za izradu Strateške procene sadržani su u odredbama Zakona o strateškoj proceni uticaja na životnu sredinu ("Službeni glasnik RS", br. 135/04 i 88/10 - u daljem tekstu: Zakon), koji nalaže da se strateška procena vrši za planove, programe, osnove i strategije u oblasti prostornog i urbanističkog planiranja, poljoprivrede, šumarstva, ribarstva, lovstva, energetike, industrije, saobraćaja, upravljanja otpadom, upravljanja vodama, telekomunikacija, turizma, očuvanja prirodnih staništa i divlje flore i faune, kojima se uspostavlja okvir za odobravanje budućih razvojnih projekata određenih propisima kojima se uređuje procena uticaja na životnu sredinu, a definisani su na osnovu teritorijalnog obuhvata i mogućih uticaja Akcionog plana za realizaciju Strategije upravljanja vodama na teritoriji Republike Srbije do 2034. godine (u daljem tekstu: Akcioni plan) na životnu sredinu.

2. Strateškom procenom biće razmatrana pitanja zaštite vazduha, vode, zemljišta, klime, biljnog i životinjskog sveta, staništa i biodiverziteta, zaštićenih prirodnih dobara, stanovništva, zdravlja, gradova, naselja, kao i druga pitanja za koja se tokom izrade utvrdi da mogu da imaju značajan uticaj na životnu sredinu.

3. Izveštaj o strateškoj proceni (u daljem tekstu: Izveštaj) sadrži obavezne elemente utvrđene Zakonom, i to:

1) polazne osnove Strateške procene;

2) opšte i posebne ciljeve Strateške procene i izbor indikatora;

3) procenu mogućih uticaja sa opisom mera predviđenih za smanjenje negativnih uticaja na životnu sredinu;

4) smernice za izradu strateških procena na nižim hijerarhijskim nivoima i procene uticaja projekata na životnu sredinu;

5) program praćenja stanja životne sredine u toku sprovođenja Akcionog plana (monitoring);

6) prikaz korišćene metodologije i teškoća u izradi Strateške procene;

7) prikaz načina odlučivanja, opis razloga odlučujućih za izbor Akcionog plana sa aspekta razmatranih varijantnih rešenja i prikaz načina na koji su pitanja životne sredine uključena u Akcioni plan;

8) zaključke do kojih se došlo tokom izrade Izveštaja, predstavljene na način razumljiv javnosti;

9) druge podatke od značaja za Stratešku procenu.

4. Nosilac izrade Izveštaja biće izabran u skladu sa članom 10. Zakona.

5. Rok za izradu Izveštaja je do šest meseci od dana objavljivanja ove odluke.

6. Sredstva za izradu Strateške procene i Izveštaja obezbeđena su Zakonom o budžetu Republike Srbije za 2018. godinu ("Službeni glasnik RS", broj 113/17), na razdelu 24. Ministarstvo poljoprivrede, šumarstva i vodoprivrede, Glava 24.4. Budžetski fond za vode Republike Srbije, Program 0401 - Integralno upravljanje vodama, Funkcija 630 - Vodosnabdevanje, Programska aktivnost 0006 - Planiranje i međunarodna saradnja u oblasti voda, Ekonomska klasifikacija 424 - Specijalizovane usluge.

7. Ministarstvo poljoprivrede, šumarstva i vodoprivrede - Republička direkcija za vode obezbeđuje učešće zainteresovanih organa i organizacija i javnosti, koje imaju interes u donošenju odluka koje se odnose na zaštitu životne sredine, kao i u postupku izrade i razmatranja Izveštaja u skladu sa Zakonom.

8. Oglašavanje i izlaganje na javni uvid Izveštaja sprovodi Ministarstvo poljoprivrede, šumarstva i vodoprivrede - Republička direkcija za vode, u skladu sa Zakonom.

9. Ovu odluku objaviti u "Službenom glasniku Republike Srbije".